Sama eis kop van dokter wat pasiënt glo verkrag | Maroela Media
Die Suid-Afrikaanse Mediese Vereniging (Sama) het Donderdag gesê hy is erg geskok oor die beweerde verkragting van 'n pasiënt deur 'n dokter by die Dr. Yusuf Dadoo-hospitaal in Krugersdorp aan die Wes-Rand.
Bewerings van 'n verkragting by die hospitaal doen sedert Maandag die ronde.
Dr. Mzukisi Grootboom, Sama-voorsitter, het gesê die liggaam veroordeel dié bewerings ten sterkste. Hy het gesê die verkragting van 'n pasiënt deur 'n dokter is "'n blatante en hoogs strafbare misdaad".
"'n Persoon wat in die mediese beroep werk het 'n eed afgelê en word gebind deur etiese en professionele kodes met betrekking tot sy of haar pasiënte. Hierdie bewerings werp 'n swak lig op die mediese beroep," het hy gesê.
Sama het 'n beroep op die Raad vir Gesondheidsberoepe van Suid-Afrika (HPCSA) gedoen om onmiddellik die betrokke dokter se kwalifikasies na te gaan en 'n dissiplinêre proses teen hom aan die gang te sit.
Volgens Grootboom is die polisie reeds by die saak betrek en 'n ondersoek na die voorval is reeds van stapel gestuur.
"Ons bied ons opregte simpatie met die beweerde slagoffer en dié se gesin vir die sielkundige, emosionele en fisieke skade wat weens hierdie beweerde voorval ervaar is," het hy gesê.
Gwen Ramokgopa, LUR vir gesondheid in Gauteng, het Dinsdag met skok en afgryse gereageer op bewerings dat 'n pasiënt deur 'n sessie-dokter by dié hospitaal verkrag is.
Die polisie in Krugersdorp het bevestig dat 'n saak geopen is en dat 'n ondersoek na die voorval aan die gang is.
Ek hoop die skurk is gearesteer, dink ek nou weer aan Presedent Trump en wat hy sê oor Afrika.
En as die pasient lieg???? Is die dokter se loopbaan verby??? Onskuldig tot skuldig bevind word
En as die pasient NIE lieg nie? dan is haar LEWE verwoes!
Ek kan nie verstaan nie, as 'n dokter 'n pastient gaan sien is daar nie veronderstel om n suster saam te gaan nie, sy moet instruksies dan neem.
Hoe lank neem dit om iemand te verkrag, niemand gesien of gehoor nie
Nee wat ek weet nie so lekker nie.
Of dit nou verkragting van 'n pasiënt is en of dit moord is in jou wettige tuiste of op jou grond – dis als verregaande en word hierdie land sieker by die dag.